Cursa de Formula 1 i-a strâns în capitala Emiratelor Arabe Unite pe împătimiţii curselor de maşini. Printre ei s-ar număra şi Victor Ponta. Premierul se află zilele acestea în Abu Dhabi şi a fost fotografiat într-un club exclusivist, aflat vis-a-vis de circuitul de Formula 1.



Potrivit jurnaliştilor de la Prosport, Victor Ponta s-ar afla acolo pentru a face lobby proiectului Forza Rossa. Ponta ar fi promis echipei de Formula 1 garanţii guvernamentale de zeci de milioane de euro, dar şi sponsorizări de la companii de stat.



Jurnalistul ProSport Cosmin Ştucan a explicat: "Informaţiile sunt că Guvernul a semnat niste acte pe care Bănicioiu le-a dus in februarie 2014 la sediul FIA de la geneva, aceste acte sunt semnate de Bănicioiu şi Ponta si contin garantii despre care nimeni nu vrea sa vbeasca. Forza Rossa, oamenii din spate, Bazac, sustin ca proiectul e 100% privat, insa sunt jurnalisti britanici importanti care scriu ca Forza Rossa urmeaza sa fie si din bani publici, cu garantii guvernamentale".

Forza Rossa NEAGĂ implicarea lui Victor Ponta în proiectul de Formula 1: "Proiectul este sistat"



Primul care a făcut dezvăluiri despre acest controversat proiect a fost un jurnalist britanic de Formula 1.



Joe Saward: "Maşinile ar fi început sezonul 2015 iniţial sub numele Caterham pentru că schimbarea numelui şasiurilor nu este uşoară. Compania 1MRT care deţinea Caterham urma să devină proprietate românească, iar operaţiunile echipei urmau să fie făcute de companii independente, conduse de cumpărătorii lui Caterham. În spatele ideii exista un plan clar de afaceri. Guvernul României ar fi asigurat astfel finanţarea şi sponsorizarea echipei'', a scris jurnalistul Joe Saward.



Cosmin Ştucan, redactorul-şef ProSport, la REALITATEA TV: "Presa de Formula 1 a scris de un roman, Constantin Cojocar, care a fost angajat la Caterham ca maturator, in august. În septembrie a devenit director si actionar unic. Caterham a fost preluata de investitori misterioşi, l-au numit consilier pe Collin. În iulie Collin era anuntat de Forza Rossa oficial ca urma sa fie omul care deruleaza proiectul Forza Rossa in 2015. De aici legatura ... ca Forza Rossa incerca sa foloseasca Caterham pentru o intrare facila in F1.



Jurnaliştii de la Pro Sport mai spun că planurile lui Victor Ponta ar fi fost stricate de intrarea companiei Catherm în insolvenţă, dar şi de pierderea alegerilor prezidenţiale.



Potrivit jurnaliştilor de la Prosport, Victor Ponta s-ar afla în spatele proiectului Forza Rossa, care ar fi urmat să fie finanţat din bani publici. În luna februarie, acesta ar fi semnat dosarul şi l-ar fi prezentat fostului ministru al tineretului şi sportului, Nicolae Bănicioiu. Contactat de Prosport, Bănicioiu ar fi refuzat să le prezinte jurnaliştilor dosarul semnat de Victor Ponta, susţinând cu nu există în minister.

O sursă Prosport a declarat că: ,,Nu e exclus ca Ponta să vorbească despre Formula 1 în Abu Dhabi. El este acolo ca o atracţie, poate discuta cu oficialii FIA. Sunt câţiva români descurcăreţi în zilele de curse pe circuitele din F1 capabili să facă legătura cu oricine”.



La Abu Dhabi s-ar afla în această perioadă şi preşedintele LPF Gino Iorgulescu, care ar fi un apropiat al lui Victor Ponta.